
Udkast til beretning 22-10-2026
Indledning
Velkomst
Jeg har fundet et citat af reformgodsejeren C.D.F Rewentlow (1748-1827) det lyder således:
Jeg ser den tid i møde, hvor udmarkerne ville ligne de velgødede tofter, de sure enge og moser ville være forvandlet til fede hårdbundsenge, unyttigt krat være bortryddet nyttig skov og underskov fredet, alt skadeligt vand afgravet, alle kampesten brugte til varig indhegning med stengærder, den tid , i hvilken de udskiftede bøndergårde omgives med store veldyrkede kål, urter og frugthaver med pile og andre nyttige træer, den tid i hvilken kløver, kartofler nyttige roers dyrkning ikke mere vil være en sjældenhed.
Citatet skal ses i dens tid behov, men det fortæller også noget om hvordan tingene ændrer sig med årene. Også i vores tid
F.eks. opdyrkningen af Store Vildmose i Nordjylland der startede for alvor i 1920’erne, hvor staten købte store dele af Danmarks største højmose (som oprindeligt dækkede ca. 5.000 hektar) for at omdanne den til landbrugsland.
Bare for at sætte det hele i perspektiv, i dag er det en noget anderledes dagsorden
1. Så tilbage til 2026 og hvad vi har arbejdet med i den forgangne periode.  Det kan overordnet inddeles i følgende områder:
a. Den lokale trepart
b. Fredninger
c. VE anlæg sol-vind og biogas
d. Lokale sager
2. Den lokale trepart, vi dækkede området nordlige Skagerrak og Kattegat. Vores arbejde drejede sig især om lavbundsarealer for at reducere frigivelse af co2, desuden skulle vi fremme biodiversiteten og skovrejsning. Vi kom i mål med omlægningsplanen mht. til lavbundsarealer, men ikke med biodiversitet og skovrejsning. OML blev principgodkendt af byrådet nov.-december 2025 (Lavbund i Hjørring kommune ca. 3500 ha).  Planen er dog ikke helt færdig, der var også afsat midler til et såkaldt signaturprojekt, som skulle være et stort sammenhængende projekt, finansieret af midler fra Novo-Nordisk fonden, og her var det Gårdbo sø der var udset, det blev imidlertid stoppet af lodsejeren og Frederikshavn kommune, der ikke kunne se sig selv i dette.
Siden er der også kommet mere grus i maskineriet med den nye gødskningslov, og hvor vores trepart også skulle udtage kvælstof, hvilket ikke var et oprindeligt krav. Dette forårsagede at de to medlemmer fra Agillix meldte fra til at deltage, om de kommer tilbage, er uvist, så det er et stort problem for at færdiggøre arbejdet, når en så stor aktør i projektet melder fra. I øvrig skal omlægningsplanen også implementeres i kommuneplanen for at have nogen retslig betydning.

3. Fredninger. Der er udarbejdet et fredningsforslag for Skallerup Klit i oktober 2025, som et fælles forslag mellem Hjørring Kommune og DN, der har undervejs været forhandlinger med lodsejere og afholdt offentligt møde af fredningsnævnet. De samlede områder omfatter 1291 ha. Der er en eksisterende fredning på 620 ha som igen består af 7 eksisterende del fredninger. Der har fra kommunen side været et udtalt ønske om at få det hele samlet under et, bl.a. for at få nogle af de gamle fredninger opdateret, og få en helhed for en plejeplan. Der har undervejs været forhandlinger med lodsejere, men fristen for indsigelser er den. 1. maj 2026. 
Fredningen er godkendt af det gamle såvel som det nye byråd
Det skal nævnes at der er kommet en ny fredningsdommer, og vi må afvente på et endegyldigt svar herfra.

4. VE- anlæg. På kommunens hjemmeside sol og vind kan man følge udviklingen indenfor solceller og vindmøller. Der er fem projekter planlagt, tre har været i høring.  DN går ind for vedvarende energi, og støtter udviklingen væk fra fossile brændsel. Men vi anerkender også at det kan rejse stærke følelser, især er solceller problematiske, da de visuelt fylder meget i landskabet. DN har en vedtaget politik når det gælder VE anlæg, der er naturhensyn, landskabshensyn samt naturligvis hensyn til beboerne i området. Et problem der ofte bliver nævnt, er at anlæggene er følsomme over for vejrliget, er der sol eller blæst, og hvad gør man af den overskydende energi. Flere af de nye anlæg har tilknyttet batterianlæg, så man kan lagre strømmen, umiddelbart en god ide, men man har en udfordring hvis der opstår brand i anlægget, så vidt jeg har kunnet læse mig til er der ikke nogen helt klart løsning på hvordan den bekæmpes. 
Nogen af de indsigelser der kan være imod nye VE anlæg, kan sikkert imødegås ved omtanke, og inddragelse af lokalbefolkningen, et eksempel, men dog i en mindre skala er solcelleanlægget ved Villerup Hovedgård, hvor vi havde et arrangement. Her blev der med engagement og med fokus på at skabe lokale løsninger, produceret energi ved hjælp af vindmøller, solceller og piletræsflis i tæt samspil med naboerne,
Men i en større skala skal man nok arbejde mere intenst på såkaldte energiparker, for at samle enhederne, og ikke sprede som det er nu.
Der er også et behov for prioriteringen af elnettet, så det kan leve op til de nye krav.

Biogas er også en del af omstillingen, her i kommunen har vi syv store anlæg. Og det er virkelig store anlæg, et af dem producerer op til 14 mio. kubikmeter biometan årligt, som svaret til 8300 husstandes varmeforbrug.  Der er også biogasanlæg med tilknyttet pyrolyseanlæg. Dette har skabt meget debat, voldsomme lugtgener, formodninger om sygdomsfremkaldelse voldsom transport til og fra anlægget mv. 
Og heller ikke endelig afklaret hvad man skal gøre af kullene der skal leve op til kravene i miljøloven §19.
Sådanne store anlæg kræver også dispensation for planloven, da de alle er placeret i landzone, det er retteligt industrianlæg, men er nu i landzone, med alle de gener det medfører med lugt og intensiv transport at store lastbiler.

5. Lokale sager
a. Separat kloakering i Ilbro. Her skulle der etableres en sø til overløb, problematisk da det er i et §3 beskyttet område, dels en eksisterende sø, teglværkssøen eller i Ilbro enge. Et ikke beskyttet område ville lodsejeren ikke sælge. Vi gik med til teglværkssøen, da der kun skete en minimal ændring i vandstanden, og kvaliteten ville ikke blive forringet, men krævede at det ikke må danne præcedens at man inddrager et §3 område,
b. Vrå Mørtelværk. Bekymring for flyveaske og støj fra værket. Vi har kommenteret på miljøforslaget, og påpeget at vilkårene overholdes, bl.a. med støjvold og fugtning af materialet, samt hensyn til vejrliget. Kommunens ansvar at det bliver overholdt.
c. Nedklassificering af Klosterskovvej. DN har indsendt en indsigelse til kommunen. (Afventer afgørelse).
d. Overgreb på §3 område Trangetvej, Tårs. Lodsejeren pålagt at reetablere en mose, der ellers var ved at gro til.
e. Etablering af pumpestation Nørlev Strand. Et fredet område, men tæt bebygget af sommerhuse, vi accepterede etableringen, da det ellers kunne få en uhensigtsmæssig påvirkning af Nørlevkæret.
f. Herudover kommenterer vi løbende på diverse VE anlæg samt biogas. Har også kommenteret på moleudvidelsen i Hirtshals
6. Ture og arrangementer. Vi prøver også på at lave ture og arrangementer, så vi kan komme ud at opleve noget af alt dette vi arbejder med, i 2026 har det været:
a. Forår på Rubjerg Knude
b. Vandretur i Skallerup Indlandsklitter
c. Vandretur i den grønne kile i Hirtshals
d. Nattergaletur i Tollestrup Mose
e. Naturpleje Sct. Knudskilde
f. Natravnetur i Tornby plantage
g. Svampetur i Tolne Skov
h. Krible Krabletur
i. Deltagelse i Naturmødet i Hirtshals
7. Som afrunding vil jeg gerne nævne at vi alle føler vi har mere end rigeligt at forholde os til, Vi er pt. 7 medlemmer i bestyrelsen, samt to suppleanter, Desuden har vi 7 frivillige og ad hoc medlemmer i bestyrelsen. Men vi har stærkt brug for at der er flere der melder sig som bestyrelsesmedlemmer, hvis vi fortsat skal overkomme arbejdet i en mere og mere kompleks verden vi er i

